माँगैत छी वरदान, कनेक अहाँ होइयौ ने सहाए ।
 हमरो सुनियौ हे छठि माए ! !
 महिमा अहँक बहुत छी सुनने ।
 हमहूँ छी किछु आशा रखने ।
 कातिक मास इजोरिया पखमे ।
 षष्ठी तिथि हमहूँ छी जपने ।
 हमरो मोनक बात सुनू माँ, हरियौ सकल बलाए ।
 हमरो सुनियौ हे छठि माए ! !
 अस्ताचल सह उदित भास्कर ।
 अर्पण अर्घ्य करै छी सादर ।
 तेजोमय भास्वर हे दिनकर !
 क्षमा करब गलती सभ हम्मर ।
 हमरो मोनक आश पुरबियौ, करियौ कोनो उपाए ।
 हमरो सुनियौ हे छठि माए ! !
 हमहूँ मनुख साधारण छी ।
 आयल आइ किछु कारण छी ।
 सभ ठाँ सँ हम हारल छी ।
 थाकल आओर झमारल छी ।
 खोंइछ हमर खाली जुनि रखियौ, करियौ ने बेजाए ।
 हमरो सुनियौ हे छठि माए ! ! 